Et gammelt husråd, når det som i disse dage, lyner og tordner, er at afkoble tv'et og anden elektronik fra elnettet, så udstyret ikke bliver overbelastet ved lynnedslag. Men hvis du hører til dem, der faktisk synes, det kan være ganske hyggeligt med tv, når det regner, lyner og tordner, så er der håb forude.

Som udgangspunkt er det nemlig kun nødvendigt at afkoble elektronisk udstyr fra elnettet, hvis strømmen til udstyret kommer via 230 volts lavspændingsledninger, som hænger i luften. Og det er ikke tilfældet ret mange steder, fortæller stærkstrømsingeniør Erling Hansen fra Energinet.dk

»I gamle dage skulle man slukke for fjernsynet, det behøver man ikke i dag. Hvis det er rent kabelnet, så er de lyn-spændinger, der kan være tale om, ganske små. Ledningerne er bedre beskyttede over for lyn, når de ligger i jorden,« siger han.

Og ifølge Erling Hansen ligger langt de fleste lavspændingskabler faktisk i jorden, så der skulle typisk ikke være fare på færde.

»I store dele af landet er luftledningerne erstattet af kabler. Det er en proces, der har været i gang de sidste 20 år, men der er enkelte steder, hvor der stadig er lidt luftledninger tilbage,« siger han.

Selv om lavspændingsledningerne ligger i jorden i stedet for at hænge i lufte, kan det i meget sjældne tilfælde gå galt alligevel. Eksempelvis hvis lynet slår ned oven i selve den bygning, man befinder sig i. På den måde vil elinstallationerne kunne lide overlast, forklarer Erling Hansen.

»Det er meget meget sjældent, det sker, og jeg vil sige, at elektronikken er det mindste problem i den sammenhæng,« siger han.

Også hvis lynet slår ned direkte i jorden oven på et elkabel, kan der opstå problemer, men Erling Hansen finder ikke den situation sandsynlig.

»Når de hænger i luften, så virker kablerne direkte som antenner, der fanger lynet, men når de er nede i jorden, så fanger de ikke noget, så er det kun i det helt usandsynlige tilfælde, at lynet slår ned lige oven på et kabel,« siger han.

Højspændingsmaster fungerer som lynafleder

Hvad højspændingsledninger- og master angår, er der ifølge Erling Hansen ikke noget at frygte i forhold til lyn og tordenvejr. Faktisk kan det have sine fordele at bo lige under en højspændingsmast eller -ledning, hvis det gælder om at mindske risikoen for at lynet slår ned det forkerte sted.

Masten og ledningerne befinder sig nemlig i en så stor højde, at de typisk vil tiltrække lynet, og når det sker, bliver lynet ført ned i jorden, så det ikke gør nogen skade på elinstallationer, forklarer Erling Hansen.

»Højspændingsmaster har deres eget jordsystem. Det vil sige, at de er forbundet til jord med nogle elektroder, der går lodret ned i undergrunden. Og derfor leder højspændingsmaster lynstrømmen væk, så den ikke render ud i installationer. Så på den måde virker de faktisk som en gammeldags lynafleder på et stråtag: De fanger og leder væk, så lynstrømmen ikke gør nogen skade,« siger han.

I teorien kunne lavspændingsmaster og -ledninger på samme måde også fungere som lynafledere. Men dels risikerer masterne, hvis de fanger lynet, jo at overbelaste eksempelvis tv-apparatet. Og derudover kan det også tænkes, at det i stedet er huset, der fanger lynet, fordi lavspændingsledningerne ikke hænger i nær samme højde som højspændingsledningerne.

»Så kan det godt være, at husene, der ligger ude ved villavejen, alligevel er højere end elledningerne. Det er som regel det højeste punkt, der fanger,« siger Erling Hansen og afviser ved samme lejlighed, at metal nødvendigvis skulle være bedre til at fange lyn end eksempelvis tagsten:

»Det troede man i gamle dage. Et tag med tagsten på er ganske udmærket til at fange et lyn. Det der med metal, det betyder ikke så meget,« siger han.